J. Blanár, poslanec: (2005-06-23):
Ale zároveň by som chcel využiť príležitosť tejto novely, ktorá tu je, a so súhlasom aj predkladateľov chcem predložiť pozmeňujúci návrh k tomuto zákonu, ktorý sa týka predovšetkým poplatku v prípade, keď sa vozidlo ide dočasne vyradiť z cestnej premávky. Určite si pamätáte a mnohí ste hlasovali za zákon, ktorý som tu predložil ešte v roku 2003, kde som umožnil, aby vozidlo dočasne vyradené z cestnej premávky mohlo byť, aby tento inštitút mohol byť využitý aj na to, aby za toto obdobie nemusel ten, ktorý má toto vozidlo, platiť povinné zmluvné poistenie, čo nebola malá suma. Keď to začalo platiť, tak mnohí vlastníci motorových vozidiel to využili a práve v súvislosti so sezónnosťou ich jazdenia, ale aj mnohé právnické osoby, ktoré používajú motorové vozidlá v sezóne alebo v inej sezóne, napríklad zimnej, naopak, nepoužívajú. Vtedy za tento úkon bol poplatok 150 korún. Keď ste chceli o to požiadať, zaplatili ste poplatok 150 korún a bolo vám vyhovené. Ale zhodou okolností nejakou, neviem, či veľmi ústretovou, činnosťou pracovníkov z ministerstva sa do zákona č. 725/2004 Z. z. prijala úprava sadzobníka, kde táto žiadosť bola spoplatnená 500 korunami. Dobre počujete. V súčasnom zákon č. 725/2004 Z. z. je táto žiadosť spoplatnená až 500 Sk. A ja sa potom pýtam: Načo ten inštitút máme? Veď my potom demotivujeme tých ľudí, aby to vôbec využívali. Lebo keď si zoberiem napríklad, máte malý motocykel, za ktorý platíte ročne 700 Sk povinné zmluvné poistenie, a celú zimu vôbec na ňom nejazdíte, čo je úplne prirodzené, a aby ste si ho išli odhlásiť, musíte zaplatiť 500 Sk. Ja v tom nič iné nevidím, iba demotivovať týchto ľudí, aby toto robili a zasa to zbytočne naháňa zisky niekomu inému. A štát by mal predovšetkým chrániť občana, a nie sa starať o zisky súkromných spoločností, ktoré vykonávajú mimochodom zákonné poistenie motorových vozidiel. Preto v tejto súvislosti predkladám pozmeňujúci návrh, ktorý spočíva v tom, že sa vkladá, po prvé, nový článok II, ktorý znie, že je to: Zákon Národnej rady Slovenskej republiky č. 145/1995 Z. z. o správnych poplatkoch v znení neskorších zákonov, ktoré sú vymenované. A teraz sa chcem spýtať, je potrebné, aby som ich všetky prečítal? (Reakcia z pléna.) Asi by som to mal prečítať, prečítam to: zákona Národnej rady Slovenskej republiky č. 123/1996 Z. z., zákona Národnej rady č. 124/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 118/2002 Z. z., zákona č. 96/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 553/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 578/2004 Z. z. a zákona č. 725/2004 Z. z. sa mení a dopĺňa takto: 1. v sadzobníku správnych poplatkov VI. časť Doprava, položka 73, písmeno a) znie: „a) Podanie žiadosti o dočasné vyradenie cestného vozidla alebo zvláštneho vozidla z premávky na pozemných komunikáciách 100 Sk.“ Pred prijatím zákona č. 725/2004 Z. z. bol správny poplatok za dočasné vyradenie vozidla z premávky na pozemných komunikáciách 150 Sk. Tento bol neodôvodnene zvýšený na sumu 500 Sk. Toto zvýšenie správneho poplatku viedlo k demotivácii využívať tento inštitút v prípade, keď majiteľ dlhšie nepoužíva vozidlo a za toto obdobie ušetrí na povinnom zmluvnom poistení. Navyše chcem ešte uviesť, že takýto poplatok napríklad v susednej Českej republike bol do 31. 12. 2004 iba desať českých korún. Dnes, od 1. 1. 2005, je to v Čechách 100 českých korún a nevidím dôvod, prečo by to aj vzhľadom na kúpnu silu, ktorá je úplne iná v Českej republike a úplne iná v Slovenskej republike, nemohol byť tento poplatok rovnako 100 Sk na Slovensku. 2. V sadzobníku správnych poplatkov VI. časť Doprava v položke 76 sa vypúšťa písmeno b). Písmená c) a f) sa označia ako písmená b) až e). V zákone č. 725/2004 Z. z. sa v sadzobníku správnych poplatkov zaviedla nová položka 67 písm. x), ktorá upravuje poplatky za zmeny v dokladoch o vozidle. Z tohto dôvodu doterajšia položka 76 písm. b) stratila svoje opodstatnenie a vedie k nejednoznačnému vyrubovaniu poplatkov. Na toto sa zrejme zabudlo, a preto je potrebné túto zmenu urobiť teraz, aby bolo jednoznačne povedané, že ak sa robí zmena v dokumentoch o evidencii motorových vozidiel, aby to bola jednotná položka 100 Sk, a nie aby si medzitým vyberal dopravný inšpektorát 150 a možno odbor dopravy 100 Sk podľa toho, aké kto usmernenie z ministerstva zašle. Čiže, vážené dámy, vážení páni, myslím si, že tento pozmeňujúci návrh vedie len k vyjasneniu niektorých vecí, ktoré dosiaľ neboli úplne jasne pomenované, a zároveň odstráni podľa môjho názoru neopodstatnené zvýšenie poplatku za odhlásenie motorového vozidla z cestnej premávky dočasne. Ďakujem pekne za pozornosť a chcel by som vás požiadať o podporu môjho pozmeňujúceho návrhu.